[157A]༄༅། །དཔལ་སྤྱན་རས་གཟིགས་རྡོ་རྗེ་ཐོད་པ་ཅན་ལ་ཕྱག་འཚལ་ལོ། །དཔལ་ལྡན་ཡེ་ཤེས་རྡོ་རྗེ་འཛིན་དང་བདེ་བ་ཆེ། །མགོ་ཕྱེད་ཁྲག་བཀང་ཉམས་དགུའི་གར་གྱིས་རོལ་པར་བཞུགས། །མེ་ཏོག་འདབ་དབུས་གེ་སར་རང་གི་སྙིང་པོ་བཞིན། །
ལྷ་མཆོག་གིས་མཚན་ཡེ་ཤེས་ལྷ་མོ་བཞིས་བཏུད་འདུད། །བློ་ལྡན་ཆོ་ག་བཟང་ཤེས་པས། །བདེ་ཆེན་དངོས་གྲུབ་ཉེ་བའི་ཕྱིར། །ཀ་པཱ་ལ་འདྲའི་གནས་སུ་ནི། །ཀ་པཱ་ལ་ཡི་དངོས་གྲུབ་བསྒྲུབ། །མཚན་བཟང་རིན་ཆེན་མགོ་ཕྱེད་ལ། །ག་བུར་གླ་རྩི་ཙནྡན་སོགས། །སྣ་ཚོགས་དྲི་ཞིམ་བྱུགས་བྱས་ཏེ། །
གསོ་སྦྱོང་ཅན་གྱིས་དཀྱིལ་འཁོར་བྲི། །སེང་ཁྲི་ཉི་ཟླ་པདྨོ་དང། །དབུགས་བྲལ་གདན་ལ་བཞག་ནས་ནི། །ལྔ་མཚན་ལྔ་ཕྲག་ལྔ་རབ་དགང། །བདེ་གཤེགས་རིང་བསྲེལ་སྙིང་པོར་གཞུག། །འདབ་བརྒྱད་རྩིབས་བརྒྱད་མུ་ཁྱུད་ཕྲེང། །བཀྲ་ཤིས་བརྒྱད་དང་རིན་ཆེན་བརྒྱད། །བརྒྱ་ཕྲག་གྲུབ་པའི་རྫས་འཛིན་

[157B] །སྒེག་མོ་མཛེས་ལྷ་མོས་བསྐོར་དབུས། །འདབ་བཞི་རྡོ་རྗེས་མཚན་པའི་རྩེར། །རྒྱལ་པོའི་ཕོ་བྲང་ཁྲི་བཟངས་ཅན། །ལེགས་བསྐྱེད་དེ་མཐའ་ཕྱོགས་བཞིའི་ཆར། །ལྷ་མོ་བཞི་ཡི་ཐོད་པ་དགོད། །གླང་ཆེན་མྱོས་པའི་མཆེ་བ་རྣོ་དང་སྨད་འཚོང་ཆང་འཚོང་མེ་ལོང་དང། །ས་དབང་མངའ་བདག་ཅོད་པན་དཔའ་བོ་
སེན་མོ་དེ་བཞིན་དཀའ་ཐུབ་འཛིན་ཁ་སྤུ། །བདེ་གཤེགས་སྐུ་ཁྲུས་ཚིལ་ཆེན་དང་ནི་གཡས་སུ་འཁྱིལ་བའི་དུང་དཀར་རྣམས། །ཕྱོགས་མཚམས་རིན་ཆེན་བུམ་པ་བཟང་ལ་བརྒྱད་པར་བྱ། །དེ་ནས་སྔགས་པ་ཁ་ཤར་བལྟས། །གོས་མཆོག་ཕྱི་དང་དཀར་དམར་ལྷུབ། །མེ་ཏོག་ཕྲེང་བས་སྤྲས་གོན་ཏེ། གཡས་
གཡོན་རྡོ་རྗེའི་ཐོད་གཟུང་འདུག་འཇིག་རྟེན་མགོན་པོ་བདེ་ཆེན་སྐུ། །དཀར་ལ་དམར་གསལ་མདངས་མངའ་བ། །རྡོ་རྗེ་རིན་ཆེན་རུས་པས་སྤུད། །རྡོ་རྗེ་ཐོད་འཛིན་ང་རྒྱལ་བྱ། །དེ་མདུན་རྡོ་རྗེ་ཕྲེང་ལྡན་མ། །དམར་ལ་དཀར་གསལ་ཤིན་ཏུ་མཛེས། །རྡོ་རྗེ་གྲི་གུག་མགོ་ཕྱེད་ཅན། །བཅིང་བའི་ཕྱག་རྒྱས་
འཁྱུད་པའོ། །ཕྱི་ནང་གསང་བཅས་རྣལ་འབྱོར་གྱིས། །ཆོ་ག་བླ་མའི་མན་ངག་བཞིན། །མཆོད་བྱས་ཡེ་ཤེས་པ་བཀུག་ལ། །འདོད་པ་དྲག་པོས་གསོལ་བ་གདབ། །བདེ་ཆེན་འཇིག་རྟེན་གསུམ་མགོན་ནི། །ཤེས་རབ་རྡོ་རྗེ་འབར་བ་དང། །སྙིང་རྗེ་ཆེན་པོ་ཀ་པཱ་ལ། །གཉིས་མེད་ཡེ་ཤེས་ཧྲཱི་ཡིག་
འཛིན། །རྡོ་རྗེ་མཁའ་འགྲོ་རྡོ་རྗེ་ཅན། །དཀར་མོ་སྒེག་མོ་བདེ་སྟེར་མ། །གྲི་གུག་དང་ནི་ཐོད་པ་ཐོགས། །གཙོ་ཆེན་གཙོ་མོ་ཉིད་ཕྱག་འཚལ། །ཨེ་མའོ་སྟོབས་བདག་བརྩེ་སླད་དུ། །ཀ་པཱ་ལ་ནི་བདེ་ཆེན་སྣོད། །དངོས་གྲུབ་ཕྱིར་ནི་ཤེས་རབ་ཐབས། །སྙོམས་པར་འཇུག་པ་མཛད་དུ་གསོལ། །དེ་ལྟར་
བསྟོད་དང་གསོལ་བ་ཡིས། །གཙོ་བོའི་ཐུགས་ཀར་བསྐུལ་བ་ན། འདབ་བཞི་ལྷ་མོ་ཕྱོགས་ཀྱི་ལྷས། །རང་རང་རྗེས་མཐུན་མཆོད་པར་བྱ། །དེ་ནས་ཤེས་རབ་ཐབས་སྙོམས་ཞུགས། །དཀར་དམར་ཨ་ཕྲེང་ཀ་ཕྲེང་རྒྱུན། །བདེ་ཆེན་ཕྱི་ནང་སྐྱུག་སྦྱངས་ནས། །རིང་བསྲེལ་ལ་ནི་ལྷ་བསྟིམ་བྱ། །འཚེག་དང་
འགུལ་དང་འཕར་བ་དང། །འོད་འབྱིན་པ་དང་སྒྲ་གྲག་དང། །རྫས་རྣམས་འཕྱུར་བ་མཐོང་ནས་ནི། །མཆོད་པ་ཆེན་པོ་བརྩམ་པར་བྱ། །དཔལ་རྡོ་རྗེ་ཐོད་པའི་དངོས་གྲུབ་སྒྲུབ་པའི་ཐབས་རྫོགས་སོ།།